Grundlovsdag bliver en særdeles hed fornøjelse. Meget varm luft strømmer op over Danmark fra syd, og det kommer til at gøre folketingsvalgdagen til den varmeste af sin slags i danmarkshistorien med temperaturer op til 30 graders sommervarme. Allerede fra morgenstunden er det lunt i hele landet med temperaturer mellem 12 og 17 grader - indtil klokken 6. Det bliver nogle af de laveste temperaturer vi ser onsdag, for temperaturerne vil blot stige dagen igennem. Stem tidligt, hvis det skal være køligt Hvis man synes at 30 grader er lige i overkanten, så kan man med fordel stemme tidligt - lige efter stemmestederne åbner klokken 8. Her vil temperaturerne generelt ligge mellem 15 og 20 grader, men allerede midt på formiddagen vil termometrene mange steder have passeret 20 graders varme. Ved middagstid når temperaturen de sommerdagsgivende 25 grader, men her stopper varmen ikke. Først på eftermiddagen vil turen til valgstederne foregå i mellem 22 og 27 graders varme - det bliver varmest over Lolland-Falster, Sjælland samt Bornholm 30 grader i eftermiddag Det varmeste tidspunkt på dagen bliver i tidsrummet mellem klokken 15 og 18, hvor temperaturen kan nå hele 30-31 grader. Igen bliver det varmeste valgvejr at finde over den sydøstlige del af landet, hvor byer som Maribo,Næstved, Slagelse, Ringsted og Kalundborg kan blive nogle af de varmeste byer at stemme i. Også på Bornholm og i København kan temperaturen nærme sig 30 grader. Det vil være første gang i 14 år, at temperaturen når 30 grader så tidligt på sommeren. I "kanonsommeren" sidste år måtte vi eksempelvis vente til 16. juli, før der blev målt 30 grader. Fortsat sommerdag når valgstederne lukker Venter man til i aften - senest klokken 20 - med at stemme, så vil det være blevet en smule køligere, men på ingen måde koldt. Ved 19-tiden vil der fortsat være mellem 25 og 28 grader flere steder i den sydøstlige del af landet, mens det bliver lidt køligere i Jylland. Samtidigt er der en risiko for, at regn- og tordenbyger kan ramme den sydlige del af Jylland ud på aftenen, men formentlig først når valgstederne er lukkede. Den højeste temperatur, der er målt til et folketingsvalg, i Danmark er 27,8 grader. Det var den 14. juni 1861.

Referat:
Enkelte steder kan temperaturen nå 30 grader.